[{"text_idx": "#000004", "text": "Postiwyd ar June 11, 2021 gan karen.smith"}, {"text_idx": "#000005", "text": "Mae cyflogwyr disglair, dysgwyr ysbrydoledig ac ymarferwyr ymroddedig dysgu seiliedig ar waith ledled Cymru wedi cyrraedd rhestrau byrion gornest fawreddog Gwobrau Prentisiaethau Cymru a gynhelir ar 17 Mehefin."}, {"text_idx": "#000006", "text": "Yn y dathliad blynyddol hwn o lwyddiant eithriadol ym maes hyfforddiant a phrentisiaethau, bydd 35 o ymgeiswyr yn cystadlu am wobrau mewn 12 categori mewn seremoni ddigidol."}, {"text_idx": "#000007", "text": "Y seremoni wobrwyo yw uchafbwynt blwyddyn byd dysgu seiliedig ar waith. Mae\u2019n rhoi sylw i fusnesau ac unigolion sydd wedi rhagori yn Rhaglenni Prentisiaethau a Hyfforddeiaethau Llywodraeth Cymru ac wedi mynd yr ail filltir i lwyddo yn ystod y cyfnod anodd hwn."}, {"text_idx": "#000011", "text": "Mae parodrwydd i ddysgu sgiliau newydd ac i gymryd mwy o gyfrifoldeb o dan amgylchiadau anodd wedi helpu Bethany Mason i ragori yn ei gwaith fel swyddog gwasanaethau profedigaeth."}, {"text_idx": "#000013", "text": "Mae wedi cwblhau Prentisiaeth Sylfaen ac mae bron a\u0302 chwblhau NVQ lefel 3 mewn Gweinyddu Busnes, y ddau gymhwyster wedi\u2019u darparu gan Goleg y Cymoedd."}, {"text_idx": "#000016", "text": "Mae Stevie Williams wedi rhoi\u2019r gorau i\u2019w swydd ym myd gwasanaethau cwsmeriaid er mwyn gwneud prentisiaeth gan anelu at yrfa\u2019i breuddwydion sef dysgu peirianneg."}, {"text_idx": "#000018", "text": "Erbyn hyn, mae\u2019n gweithio tuag at Brentisiaeth a VRQ Lefel 3 gan fwriadu symud ymlaen i wneud Tystysgrif Addysg i Raddedigion (TAR) a Phrentisiaeth Radd er mwyn gwireddu ei huchelgais o fod yn ddarlithydd mewn peirianneg.\nMae\u2019n gwneud ei phrentisiaeth gyda Pathways Training."}, {"text_idx": "#000019", "text": "Mae Joel Mallison, prentis a cherddor, wedi taro\u2019r nodyn ar ei ben wrth newid gyrfa gan ei fod yn gwneud yn ardderchog fel prentis gyda chwmni telathrebu Openreach."}, {"text_idx": "#000020", "text": "Ar o\u0302l mynd i astudio cerddoriaeth a graddio gyda rhagoriaeth mewn Cynhyrchu ar gyfer y Radio, bu Joel, 30, o\u2019r Fenni, yn gweithio ym musnes paentio ac addurno ei dad am chwe blynedd cyn penderfynu newid gyrfa."}, {"text_idx": "#000022", "text": "Mae William Davies yn brentis sydd wedi arbed \u00a320,000 y flwyddyn i\u2019w gyflogwr trwy awtomeiddio system cydosod cynnyrch."}, {"text_idx": "#000023", "text": "Mae William, 20, o Lwydcoed, Aberda\u0302r, yn gweithio i Kautex Textron CVS Ltd yn Hengoed, sef busnes rhyngwladol sy\u2019n arbenigo mewn systemau gweld\nyn glir ar gyfer y diwydiant moduro."}, {"text_idx": "#000024", "text": "Yn ogystal, mae wedi rhoi argraffydd newydd 3D Rapid Prototyping ar waith er mwyn helpu i ddatblygu systemau cerbydau awtonomaidd ac mae wedi gwneud gwelliannau ym meysydd Iechyd a Diogelwch a chynhyrchiant. Cwblhaodd William Brentisiaeth mewn Gweithgynhyrchu Peirianneg (Cymorth Technegol ym maes Peirianneg) chwe mis yn gynt na\u2019r disgwyl yng Ngholeg y Cymoedd lle\u2019r enillodd ddwy wobr. Ar hyn o bryd, mae\u2019n gweithio tuag at HNC Lefel 4 mewn Peirianneg Fecanyddol yng Ngholeg Pen-y-bont."}, {"text_idx": "#000025", "text": "Dychmygwch pa mor gyffrous fyddai cael cyfle i greu a helpu i reoli negeseuon ar y cyfryngau cymdeithasol i hyrwyddo cyfres deledu eiconig ar y BBC a chithau\u2019n ddim ond 19 oed."}, {"text_idx": "#000028", "text": "Roedd fel gwireddu breuddwyd i Owain, sy\u2019n weithiwr llawrydd erbyn hyn, gan ei fod wrth ei fodd a\u0302 Doctor Who. Cafodd ei waith, a welwyd gan filiynau o bobl ym mhedwar ban byd, ganmoliaeth fawr gan rai o\u2019i gydweithwyr profiadol yn y BBC."}, {"text_idx": "#000030", "text": "Mae Owen Lloyd yn brentis sy\u2019n ymdrechu i ddatrys y problemau llifogydd sy\u2019n poeni pobl Rhondda Cynon Taf a\u2019i uchelgais yw rhagori fel peiriannydd sifil."}, {"text_idx": "#000034", "text": "Ar o\u0302l bod yn gweithio yn sector y celfyddydau perffornio yn Llundain am sawl blwyddyn, daeth Natalie Morgan yn o\u0302l i Gymru i ddilyn gyrfa ym maes chwaraeon, ac fe gafodd swydd gyda Gymnasteg Cymru."}, {"text_idx": "#000040", "text": "Roedd Rhyanne, 38, o Aberda\u0302r, wedi dioddef cam-drin domestig ei hunan yn y gorffennol ac, ar o\u0302l dechrau gwirfoddoli gyda Chymorth i Fenywod\nyn 2016, erbyn hyn hi yw swyddog datblygu Safer Rhondda."}, {"text_idx": "#000041", "text": "I ddechrau, dewisodd Rhyanne wneud prentisiaeth gyda\u2019r darparwr dysgu, Educ8, er mwyn cael mwy o wybodaeth a hunanhyder. Erbyn hyn, mae wedi cwblhau Prentisiaethau Uwch Lefel 4 mewn Cyngor ac Arweiniad yn ogystal ag Arweinyddiaeth a Rheolaeth ac mae wedi cymhwyso fel arbenigwraig mewn cam-drin domestig a symud ymlaen i Arweinyddiaeth a Rheolaeth ar Lefel 5."}, {"text_idx": "#000042", "text": "Rhyanne oedd yn gyfrifol am sefydlu a rhedeg prosiect Athena i helpu menywod dros 50 oed. Enillodd y prosiect wobr Tlws Crisial Cwm Taf yn 2018."}, {"text_idx": "#000043", "text": "Mae Ciara Lynch yn gwneud ei marc ym maes adeiladu a pheirianneg sifil, diolch i\u2019w gwaith ardderchog fel technegydd cynorthwyol gyda Chyngor Abertawe."}, {"text_idx": "#000046", "text": "Mae Ciara, sy\u2019n llysgennad gwyddoniaeth, technoleg, peirianneg a mathemateg (STEM), yn awyddus i hyrwyddo manteision prentisiaethau, gan dynnu sylw at gyfleoedd i fenywod mewn diwydiant sy\u2019n hybu amrywiaeth."}, {"text_idx": "#000048", "text": "Cafodd Sophie brofiad o werth maethu pan ddechreuodd ei mam, Lesley, gymryd plant maeth a gwnaeth hynny iddi benderfynu ceisio bod yn weithiwr cymdeithasol."}, {"text_idx": "#000050", "text": "\u201cMae fy mhrentisiaeth wedi rhoi cyfle i mi gael swydd lawn amser, ennill cymwysterau a gweld y llu o wahanol agweddau ar waith cymdeithasol,\u201d meddai."}, {"text_idx": "#000053", "text": "Roedd Connor, 21, sy\u2019n byw yn Llantrisant, yn benderfynol o gychwyn gyrfa mewn peirianneg ac aeth ar gwrs peirianneg llawn-amser yng Ngholeg y Cymoedd tra oedd yn gweithio rhan-amser mewn meithrinfa."}, {"text_idx": "#000054", "text": "Talodd ei ymroddiad ar ei ganfed iddo, gan iddo ennill cymhwyster Peirianneg Uwch BTEC a\u0302 rhagoriaeth ac ennill gwobr Prentis Peirianneg y Flwyddyn yn y Coleg."}, {"text_idx": "#000055", "text": "Ymunodd Connor a\u0302 BAAE yn 2018 a disgwylir iddo gwblhau ei brentisiaeth fel peiriannydd awyrennau ym mis Awst. Mae\u2019n gobeithio symud ymlaen i wneud HNC."}, {"text_idx": "#000056", "text": "Mae Ryan Harris yn brentis sydd wedi creu argraff ar bawb, gan ysbrydoli peirianwyr y dyfodol a helpu ei gyflogwr i fod yn fwy effeithlon a chanfod a thrwsio diffygion."}, {"text_idx": "#000057", "text": "Mae Ryan, 21, o\u2019r Ddraenen Wen, Pontypridd, yn brentis technegydd datblygu prosesau gyda chwmni byd-eang Renishaw sy\u2019n gweithio ym maes peirianneg fanwl ar eu safle ym Meisgyn, ger Pontyclun."}, {"text_idx": "#000058", "text": "Yn ystod ei brentisiaeth, mae Ryan wedi arbed miloedd o bunnau i\u2019r cwmni wrth addasu peiriannau i arbed ynni a gwella prosesau archebu a storio nwyddau."}, {"text_idx": "#000060", "text": "\u00ab Cyfle i gwrdd a\u0302\u2019r Hyfforddeion sydd ar restr fer Gwobrau Prentisiaethau Cymru \u2014\nYmarferwyr dysgu seiliedig ar waith ar y rhestr fer am wobrau cenedlaethol \u00bb"}]